Predkladacia správa

Predkladaný materiál „Informácia -  Zavedenie a využívanie metódy Technologického prognózovania (Technology Foresight) v oblasti vedy a techniky“ je iniciatívnym materiálom Ministerstva školstva SR, ktorý bol vypracovaný v spolupráci s Prognostickým ústavom SAV. Dôvodom k vypracovaniu tohto materiálu je potreba vypracovať „Prognózu rozvoja a využívania vedy a techniky v SR do roku 2015“ (ďalej len „Prognóza vedy a techniky“) a oboznámiť vládu SR a širokú verejnosť s metódou prognózovania, ktorou bude uvedená „Prognóza vedy a techniky“ vypracovaná. Vypracovanie „Prognózy vedy a techniky“ je nevyhnutným východiskom pre vypracovanie aktualizácie Koncepcie štátnej vednej a technickej politiky v zmysle bodu B.7 uzn. vlády SR č. 724/2000 v termíne do 30.apríla 2005.

	„Prognóza vedy a techniky“ bude vypracovaná v súčasnosti v EÚ najpoužívanejšou a najodbornejšou metódou prognózovania, metódou Technologického prognózovania (Technology Foresight) (ďalej len „metóda Technologického prognózovania“) a na prerokovanie do vlády SR bude predložená v septembri 2004. 
Metóda Technologického prognózovania je v súčasnosti zároveň aj metódou prognózovania odporúčanou UNIDO-m (United Nations Industrial Development Organization), pre vypracovávanie prognóz (dlhodobého výhľadu na viac ako 10 rokov) pre akúkoľvek oblasť ekonomického a sociálneho rozvoja štátu alebo dokonca ekonomického a sociálneho rozvoja regiónu tvoreného viacerými štátmi zoskupujúcimi sa na základe určitého geografického prvku napr. rieky, spoločných hraníc a pod.
Metóda Technologického prognózovania umožňuje zapojenie čo najširšieho príslušného okruhu odbornej komunity a zároveň celej verejnosti do procesu tvorby prognózy a procesu formulovania dlhodobých cieľov (vyhlásení), ktoré majú byť v danej oblasti dosiahnuté v stanovenom časovom horizonte. Z praktického hľadiska a z hľadiska stanovenia čo najobjektívnejších reálnych dlhodobých cieľov je potrebné pri prognózovaní metódou Technologického prognózovania kombinovať viacero metodologických postupov charakteristických pre túto metódu a to napr. brainstroming, postupy metódy DELPHI, tvorbu scenárov, SWOT analýzu a pod., ktoré sú uvedené v Prílohe č.2 materiálu. 

Používanie metódy TF pre prognózovanie si vyžaduje vytvorenie zodpovedajúcej organizačnej štruktúry a jej manažovanie zodpovedajúcim profesionálnym pracoviskom, ktoré  bude poverené zaoberať sa vývojom metódy Technologického prognózovania (v medzinárodnom kontexte) a vyhodnocovaním výsledkov z jej používania u nás a v zahraničí ako permanentným procesom. Nakoľko metóda Technologického prognózovania bude používaná pre prognózovanie v oblasti vedy a techniky, navrhujeme, aby jej manažovaním bol poverený Prognostický ústav SAV, ktorý má v hlavnom predmete svojej činnosti aj vypracovávanie prognóz  pre oblasť vedy a techniky. 
Účasť odbornej komunity na vypracovávaní „Prognózy vedy a techniky“ metódou TF bude zabezpečená prostredníctvom organizačnej štruktúry metódy Technologického prognózovania tvorenej potrebným počtom expertných komisií (panelov) určitého zamerania a účasť širokej verejnosti prostredníctvom Web stránky manažérskeho pracoviska. Gestorom „Prognózy vedy a techniky“ bude Ministerstvo školstva SR, ktoré si pre tento účel vytvorí poradný orgán „Koordinačnú radu pre prognózovanie v oblasti vedy a techniky“ zloženú z predstaviteľov ústredných orgánov štátnej správy SR, organizácií a pracovísk výskumu a vývoja, podnikov, zamestnávateľských zväzov a mimovládnych organizácií. Manažérske pracovisko - Prognostický ústav SAV bude zároveň poverený vypracovaním  „Prognózy vedy a techniky“.

Zavedenie a používanie metódy Technologického prognózovania v oblasti vedy a techniky na Slovensku podporujú aj úspešné výsledky použitia tejto metódy v posledných rokoch v Maďarsku a v Českej republike. 
V Maďarsku bola táto metóda zavedená v roku 1997 a jej použitím bola vypracovaná „Prognóza rozvoja biotechnológií v Maďarsku“. Gestorom vypracovania uvedenej prognózy bolo Ministerstvo školstva Maďarskej republiky a pre permanentné manažovanie metódy Technologického prognózovania si zriadilo samostatný útvar.  
V Českej republike bola táto metóda zavedená tento rok a bola použitá pre vypracovanie „Národného orientovaného programu výskumu a vývoja“. Gestorom vypracovania uvedeného národného programu bolo Ministerstvo školstva, mládeže a telovýchovy ČR a jeho manažovanie a manažovanie metódy Technologickégo prognózovania zabezpečovalo Technologické centrum AV ČR.
Na základe skúseností  z aplikácie metódy  Technologického prognózovania v Maďarsku a ČR môžeme konštatovať, že jej zavedenie vyvolalo uspokojenie odborných kruhov a širokej verejnosti z možnosti podieľať sa na formulovaní cieľov, ktoré ovplyvnia vývoj jednotlivých oblastí vedy a techniky v dlhodobom výhľade. Zároveň zvýšilo záujem širokej verejnosti o problémy v uvedených oblastiach.
V budúcom roku by metóda Technologického prognózovania mala byť zavedená v Poľsku pre prognózovanie hospodárskeho rozvoja Poľska.